b"\n_START_ARTICLE_\nGara Nossegem\n_START_SECTION_\nSitua\xc8\x9bia feroviar\xc4\x83\n_START_PARAGRAPH_\nSituat\xc4\x83 la o altitudine de aproximativ 52 m dnm, gara Nossegem este pozi\xc8\x9bionat\xc4\x83 la kilometrul feroviar (PK) 11,935 al liniei 36 Bruxelles-Nord \xe2\x80\x93 Li\xc3\xa8ge-Guillemins, \xc3\xaentre g\xc4\x83rile Zaventem \xc8\x99i Kortenberg.\n_START_SECTION_\nIstoric\n_START_PARAGRAPH_\nO halt\xc4\x83 intitulat\xc4\x83 \xe2\x80\x9eNosseghem\xe2\x80\x9d a fost pus\xc4\x83 \xc3\xaen exploatare pe 17 decembrie 1866 de c\xc4\x83tre C\xc4\x83ile Ferate Belgiene, odat\xc4\x83 cu deschiderea serviciului de transport de m\xc4\x83rfuri pe o sec\xc8\x9biune de cale ferat\xc4\x83 dubl\xc4\x83 \xc3\xaentre Gara Bruxelles-Nord \xc8\x99i Gara Leuven. Serviciul pentru c\xc4\x83l\xc4\x83tori a fost inaugurat pe 12 martie 1884. Halta a devenit gar\xc4\x83 odat\xc4\x83 cu construc\xc8\x9bia cl\xc4\x83dirii standard de pasageri \xc3\xaen 1895._NEWLINE_Grafia numelui a fost modificat\xc4\x83 oficial pe 2 ianuarie 1938, \xe2\x80\x9eNosseghem\xe2\x80\x9d devenind \xe2\x80\x9eNossegem\xe2\x80\x9d._NEWLINE_\xc3\x8en 1978, gara Nossegem a fost retrogradat\xc4\x83 la statutul anterior de simpl\xc4\x83 halt\xc4\x83._NEWLINE_Dup\xc4\x83 modernizarea \xc8\x99i extinderea infrastructurii sta\xc8\x9biei la patru linii, \xc3\xaentre anii 2008 \xc8\x99i 2010 au fost reamenajate peroanele \xc8\x99i accesul \xc3\xaen halt\xc4\x83 \xc8\x99i instalate copertine \xc8\x99i ad\xc4\x83posturi acoperite pentru c\xc4\x83l\xc4\x83tori. Lucr\xc4\x83rile au fost realizate prin intermediul Eurostation, divizie de arhitectur\xc4\x83 feroviar\xc4\x83 a Infrabel._NEWLINE_\xc3\x8en 2005 a fost construit racordul Nossegem ca parte a Proiectului Diabolo, astfel \xc3\xaenc\xc3\xa2t trenurile care vin dinspre aeroport s\xc4\x83 poat\xc4\x83 circula direct spre Leuven tranzit\xc3\xa2nd gara Nossegem.\n_START_SECTION_\nAcces\n_START_PARAGRAPH_\nSta\xc8\x9bia Nossegem, halt\xc4\x83 a NMBS/SNCB, este un \xe2\x80\x9epunct de oprire nedeservit\xe2\x80\x9d (\xc3\xaen francez\xc4\x83 Point d'arr\xc3\xaat non g\xc3\xa9r\xc3\xa9, PANG) cu intrare liber\xc4\x83, echipat cu un automat pentru achizi\xc8\x9bionarea legitima\xc8\x9biilor de c\xc4\x83l\xc4\x83torie \xc8\x99i cu un panou de informare la intrarea dinspre strada Mechelsesteenweg. Peroanele sunt echipate cu ad\xc4\x83posturi de a\xc8\x99teptare pentru c\xc4\x83l\xc4\x83tori._NEWLINE_Accesul la peroane \xc8\x99i trecerea de la un peron la altul se pot face pe cele dou\xc4\x83 pasaje rutiere care traverseaz\xc4\x83 liniile, unul pe strada Mechelsesteenweg (accesul principal), cel\xc4\x83lalt pe strada Namnstraat (accesul secundar). Trenurile din re\xc8\x9beaua S opresc doar la liniile 1 \xc8\x99i 4, \xc3\xaen timp ce trenurile care tranziteaz\xc4\x83 halta f\xc4\x83r\xc4\x83 s\xc4\x83 opreasc\xc4\x83, inclusiv cele de mare vitez\xc4\x83, circul\xc4\x83 doar pe liniile centrale 2 \xc8\x99i 3. Pe peroane au fost montate garduri de protec\xc8\x9bie care separ\xc4\x83 c\xc4\x83l\xc4\x83torii de liniile 2 \xc8\x99i 3.\n_START_SECTION_\nIntermodalitate\n_START_PARAGRAPH_\n\xc3\x8en fa\xc8\x9ba g\xc4\x83rii exist\xc4\x83 o parcare pentru biciclete \xc8\x99i una pentru automobile. Ambele sunt gratuite. Gara nu este deservit\xc4\x83 direct de autobuzele companiei De Lijn. Cea mai apropiat\xc4\x83 sta\xc8\x9bie de autobuz se afl\xc4\x83 la circa 800 m distan\xc8\x9b\xc4\x83, pe strada Leuvensesesteenweg."